Frits Zernike
Frits Zernike, 16.7.1888-10.3.1966, hollandsk teoretisk og teknisk fysiker, professor ved Groningen Universitet 1920-58. Zernike er bedst kendt for sin opdagelse af fasekontrastmetoden og for sin senere opfindelse af fasekontrastmikroskopet i 1935 (se mikroskop). For disse bidrag til optikken fik han i 1953 nobelprisen i fysik. Zernike har også ydet vigtige bidrag inden for bl.a. statistisk mekanik.